SOLAR กวาดกำไร Q1 แตะ 148 ล้าน มั่นใจปีนี้ “เทิร์นอะราวด์” ลุยต่อยอดโซลาร์เซลล์
SOLAR เปิดงบไตรมาส 1/66 พลิกกำไร 147.84 ล้านบาท พร้อมปลดเครื่องหมาย C ทันที มั่นใจปี 66 “เทิร์นอะราวด์” ลุยต่อยอดธุรกิจเดิม รุกขยายธุรกิจใหม่ สนับสนุนอนาคตโตก้าวกระโดด
SOLAR เปิดงบไตรมาส 1/66 พลิกกำไร 147.84 ล้านบาท พร้อมปลดเครื่องหมาย C ทันที มั่นใจปี 66 “เทิร์นอะราวด์” ลุยต่อยอดธุรกิจเดิม รุกขยายธุรกิจใหม่ สนับสนุนอนาคตโตก้าวกระโดด
17 พ.ค. 2566

นายสิทธิชัย กฤชวิวรรธน์ ประธานเจ้าหน้าที่บริหาร บริษัท โซลาร์ตรอน จำกัด (มหาชน) หรือ SOLAR เปิดเผยว่า ภาพรวมผลการดำเนินงานในงวดไตรมาส 1/2566 บริษัทพลิกมีกำไรสุทธิอยู่ที่ 147.84 ล้านบาท จากงวดเดียวกันปีก่อนขาดทุนอยู่ที่ 41.67 ล้านบาท ขณะที่บริษัทฯ มีรายได้รวมอยู่ที่ 290.02 ล้านบาท เพิ่มขึ้น 280.25% จากงวดเดียวกันของปีก่อนที่มีรายได้รวมอยู่ที่ 76.27 ล้านบาท
โดยปัจจัยที่สนับสนุนให้ผลการดำเนินงานปรับตัวดีขึ้น มาจากบริษัทได้มีการประเมินมูลค่ายุติธรรมของสินทรัพย์ใหม่ โดยจัดหาผู้ประเมินราคาอิสระที่ได้รับความเห็นชอบจากสำนักงานคณะกรรมการกำกับหลักทรัพย์ และตลาดหลักทรัพย์(ก.ล.ต.)
อย่างไรก็ตามคาดว่ามูลค่าการประเมินใหม่นี้ยังคงต่ำกว่ามูลค่าทรัพย์สินตามบัญชี เป็นผลทำให้รายได้รวมเพิ่มขึ้นจากการกลับรายการผลขาดทุนจากการด้อยค่าของอาคารและเครื่องจักรบางส่วนจำนวนเงิน 216.44 ล้านบาท สำหรับงบการเงินเฉพาะกิจการ
ทั้งนี้ ตลาดหลักทรัพย์แห่งประเทศไทย (SET) ได้ประกาศปลดเครื่องหมาย C จากหุ้น SOLAR โดยมีผลตั้งแต่วันที่ 17 พฤษภาคม 2566 เป็นต้นไป ภายหลังจากที่ส่วนของผู้ถือหุ้นไม่น้อยกว่า 50% ของทุนชำระแล้ว สำหรับงบการเงิน ไตรมาสที่ 1 สิ้นสุดวันที่ 31 มีนาคม 2566
“สำหรับแนวโน้มการดำเนินธุรกิจในไตรมาส 2/2566 ยังมีสัญญาณที่ดีต่อเนื่อง ภายหลังจากการปรับโครงสร้างการบริหารงานใหม่ ทำให้การทำงานมีประสิทธิภาพมากขึ้น รวมทั้งที่ผ่านมาบริษัทฯ ได้มีการระดมทุนด้วยการเสนอขายหุ้นเพิ่มทุนในรูปแบบเฉพาะเจาะจง (PP) ให้กับกลุ่มนักลงทุนที่มีความเชื่อมั่นในศักยภาพการดำเนินธุรกิจของบริษัทได้สำเร็จ ส่งผลให้มีฐานะการเงินที่แข็งแกร่งมากขึ้น และบริษัทฯ มีแผนที่จะต่อยอดธุรกิจเดิมและรุกขยายธุรกิจใหม่สร้างรายได้เพิ่ม ทำให้มั่นใจได้ว่าในปีนี้จะเป็นปีแห่งการเทิร์นอะราวด์ของ SOLAR ได้อย่างแน่นอน” นายสิทธิชัย กล่าว
ส่วนแผนการดำเนินธุรกิจในปี 2566 บริษัทฯ จะเดินหน้าต่อยอดธุรกิจการผลิตและจำหน่ายแผงเซลล์แสงอาทิตย์โดยเร่งออกผลิตภัณฑ์ใหม่ๆ ให้ครบวงจร ซึ่งการปรับกลยุทธ์การตลาดเพื่อขยายฐานผลิตภัณฑ์และกลุ่มลูกค้าใหม่มากขึ้น ปรับปรุงระบบงานก่อสร้างและติดตั้งระบบผลิตไฟฟ้าให้รวดเร็วมากยิ่งขึ้น เพื่อเพิ่มประสิทธิภาพในการรับรู้รายได้ รวมถึงการเพิ่มประสิทธิภาพการทํางานของเครื่องจักร เครื่องมือ และอุปกรณ์ให้ได้ผลงานเพิ่มขึ้น